Foto: FAH

TEHNIČKI ministar unutarnjih poslova, MOST-ov Vlaho Orepić, danas je gostovao u emisiji "Točki na tjedan" na N1, gdje se osvrnuo na niz aktualnih tema.



Nedavno ste iznijeli podatke kako su se ugovarali bonusi i druga prava u Agenciji za komercijalnu djelatnost. Naveli ste da bi smjena ravnateljice te Agencije državu koštala 2,2 milijuna kuna. Što se to točno ugovorilo?



"Temeljem osnovnog ugovora, da bi se samo njena dužnost promijenila s vodeće na neku drugu dužnost, AKD i to koštalo milijun kuna, a s aneksom odnosno dopunom ugovora o radu dva milijuna i 235 tisuća kuna. To je čitav niz kumulativno raspoređenih prava koji su posljedica tog aneksa ugovora o radu".



Tko je potpisao te ugovore?



"Potpisao ih je predsjednik Nadzornog odbora i gospođa Škrlec."



Vi ste sad imenovali novu Upravu AKD-a.



"Imenovana je privremena Uprava da AKD može funkcionirati dok se ne formira Vlada. Smatram da je korektno da novi ministar, kao većinski član Skupštine, donese odluku o Upravi. Ali, nužno je u ovom razdoblju definirati formalno-pravnu mogućnost da Agencije posluje."



Stotine tisuća kuna iz AKD-a odlazile su na račun odvjetnika Vladimira Terešaka, koji je također povezan i s HDZ-om, a bio je odvjetnik te stranke u procesu 'zločinačke'. Sumnjate li Vi da se na taj način izvlačio novac iz javnih poduzeća prema nekoj političkoj stranci odnosno konkretno prema HDZ-u?



"S kim je povezan Vladimir Terešak nije me uopće briga, ali briga me to što je tom odvjetničkom društvu AKD, a za čiji rad ja odgovaram, prošle godine isplaćeno oko 776 tisuća kuna, a ove godine već skoro 100 tisuća kuna. Izdane su i neke fakture na nekih 120-130 tisuća kuna, a koje do sada nismo realizirali. Sve što mogu reći u ovom trenutku, nastojim ustanoviti, gdje je to otišlo i zašto. Smatram da je to neutemeljeno i neopravdano."



Zašto ste izašli s podacima o troškovima u vili Costabella? U SDP-u su vas prozvali da na taj način ugrožavate sigurnost.



"Kao ministar unutarnjih poslova želim se distancirati od djelovanja SDP, HDZ i Most, ili bilo tko drugi. Smatram da Ministarstvo treba izaći iz sfere, i tako pokušavam i djelovati. Moje postupanje niti u jednom trenutku nije ugrozilo ničiju sigurnost. Naprotiv, doprinijelo je da se određeni problemi riješe i da se nametnu novi standardi rada u politici."



Je li malo nediplomatično iznijeti podatak koliko je, primjerice, stajalo ljetovanje slovačke ili iračke diplomacije?



"Slažem se, ali moram reći da mi do danas nismo dobili specifikaciju od hotela koji dostavljaju hranu i piće u vilu Costabella. Premijer inzistira na tome, ali i ja kao ministar unutarnjih poslova nastojim doći do tih informacija koje ću također dati javno objaviti. Pitanja su prava - što je naručeno, tko je kome naručio i tko je isporučio."



Zar tih podataka uopće nema u računima?



"Tako je. Mislim da je tu u pitanju čak posljednica jedna navika - napiše se račun, a država će to platiti. Tu praksu samo prekinuli".



Mislite li da je bilo i fiktivnih računa?



"Ne želim to tvrditi, ali vrlo moguće. Tu praksu smo prekinuli, od kad samo preuzeli vođenje tih objekata. Točno će se znati gdje je svaka kuna uložena".



Je li ta cijela priča krenula od ljutnje premijera Oreškovića, jer su otkriveni njegovi računi iz Costabelle?



"Ne bih tako rekao. Ako upućujete takva pitanja, uputite ih premijeru".



Biste li objavili te podatke, a da nije procurilo u javnost koliko je na odmoru potrošio premijer?



"Ne zanima me koja je na vlasti vlada - srednja, desna ili lijeva, to mi nije bitno. Na taj način ne želim funkcionirati dok sam ministar unutarnjih poslova."



Zadnjih dana je u javnost izašlo da je glavni državni odvjetnik dobio ozbiljne prijetnje, možete li reći nešto više o tome?



"Samo mogu reći da su mjere zaštite koje su pod našom kompetencijom usklađenje s potrebama".



Zdravko Mamić je javno istupio i poručio da on nema nikakve veze s tim, je li on među sumnjivima?



"Sve sam vam rekao. MUP se odnosi na konkretnu zaštitu i mjere zaštite, one su su skladu s potrebom. To je sve što mogu reći u ovom trenutku."



Vašeg prethodnika Ranka Ostojića prati slučaj svastike koji je ostao neriješen. Ima li po tom pitanju ikakvih pomaka?



"Slučaj svastike je složen slučaj, ne ulazim u javne i političke kalkulacije oko toga, znam samo da MUP ulaže znatne napore da taj slučaj riješi, i riješit će ga. Ali, ovom trenutku, uporišta za rješenje tog slučaja, iskreno, su mala. Imamo nekakav oslonac, idemo tragom tog oslonca, i vidjet ćemo do kuda ćemo doći. Nadam se da će se to razriješiti kad se stvore određene okolnosti. Smatram da je neprimjereno i nekorektno okrivljivati bilo koga, pa i Ostojića, mene ili sutra mog nasljednika, koji će se susresti s tim problemom."



Kada ste rekli da je uporište za rješavanje tog problema malo, zar nema dovoljno dokaza da se riješi taj slučaj?



"Policija radi na tom slučaju i to je sve što sada mogu reći."



Kad smo kod korištenja različitih fašističkih simbola i uzvika na utakmicama, je li uzvik za "Za dom spremni!" ili natpis tog sadržaja u Hrvatskoj zabranjen? Postupa li policija na takvo ponašanje?



"Policija postupa u skladu sa zakonima RH. Kod nas je sve ispolitizirano, pa i to. Tvrdim da naše društvo u ovom trenutku nije sposobno pričati o vlastitoj prošlosti. Mi imamo lijeve i desne povjesničare, to vidimo i na slučaju Srba gdje sam javno pozvao akademsku zajednicu, a sad pozivam čak i Ministarstvo kulture i Ministarstvo znanosti, da kažu narodu što se dogodilo u tom vremenu. Neka dođu među ljude i objasne im, a ne svaljivati odgovornost samo na policiju, koja je zaštitila javni red u tom prostoru. Neka i gospodin Hasanbegović objasni što taj spomenik predstavlja, neka izađe pred javnost, i neka to učini i ministar znanosti. Mi moramo otvoreno razgovarati s narodom, jer im služimo, a ne političkim mentorima".



Treba li policija kažnjavati nekoga na terenu ako uzvikuje "Za dom spremni!"?



"Policija radi po zakonu."



Ali ne postupa svugdje jednako. U Srbu se tražilo ljude da skinu majice s natpisima "Za dom spremni!"



"To bi trebali pitati ljude koji su vodili djelovanje. Trebate razlikovati djelovanje policije i MUP-a. Društvene odgovore na povijesnu posljedicu određenog pozdrava kao što je "Za dom spremni!" trebaju jasno dati povjesničari i znanstvenici. Smatram da, ukoliko se dovodi u kontekst nacionalizma, a kao što to neki ljudi provode, to je neprihvatljivo ponašanje u demokratskom svijetu. Policija će djelovati u skladu s postojećim zakonima RH. Ja sam domoljub, a nisam nacionalist."



Može li opravdanje za policiju biti da je previše ljudi na jednom mjestu koji uzvikuju "Za dom spremni!"? Bio je veliki prosvjed na ulicama Zagreba, kad je službeno objašnjenje policije bilo da nisu mogli reagirati jer je to previše ljudi vikalo.



"S tim detaljima uistinu nisam upoznat. Trebalo bi pitati ljude koji su to sprovodili."



Vidite li u društvu u zadnje vrijeme porast nacionalizma?



"Ne vidim, vidim porast primitivizma. Ponašanje kakvo smo mogli vidjeti u Srbu više je svojstveno jednom obliku fašizma i boljševizma, nego jednom kulturnom desnom ponašanju ljudi koji su članovi jedne desne opcije. Vrijeđati i isključivati bilo koga, bilo kome uskraćivati neko pravo, a koje vi tražite sami za sebe, za mene je neprihvatljivo."



Nemoguće je ne pogledati niti jednu utakmicu, a da ne čujemo povike poput "Za dom spremni!" ili "Srbe na vrbe". Utakmice se ne prekidaju, nitko ništa se ne poduzima, nitko se ne privodi. Može li to prestati samo od sebe?



"Ne. Moramo mijenjati društveni ambijent. Huligansko ponašanje treba osuditi, ali i objasniti zašto se događa. Događa se da nekome kažete da ćete zabraniti da doživotno dođe na stadion, zato što je popio previše, a zašto to ne zabranimo nekome tko je pod utjecajem alkohola ušao na autoput i ubio nekoga? Moramo sagledati problem do kraja, ne možemo jednoj grupi ljudi zabraniti nešto, a drugoj ne. Koliko god se stidim onih huliganskih ispada, za koje smatram da nisu u redu, stidim se i sastava svečane lože jer tamo sjedi čovjek koji je javno rekao da neće poštivati zakone RH. Zakon o sportu ne predviđa sankcije za takvo nešto, on definira ono što nije u skladu sa zakonom, ali ne predviđa sankcije."



Idete li u političku utrku?



"Vjerojatno da, ali, iskrenuo, nisam još definitivno odlučio."



U 10. izbornoj jedinici?



"Moguće."



Je li nerealno očekivati da će Most osvojiti milijun glasova?



"Nije, nerealno, zašto bi bilo nerealno? To nam je ambicija i cilj. Ne ulazim u dosadašnje vrijednosne sustave i izbor ljudi, ali politika koju mi vodimo je transparenta i jasna u promoviranju javnog dobra. Trebali bi dobiti potporu."



Što mislite, hoće li vam birači zamjeriti ili honorirati period propale Vade?



"Mi smo u ovom trenutku krivi i za okupaciju Turaka. Javno poručujem i molim sve građane, jer je situacija jako ozbiljna, da preuzmu dio svoje političke odgovornosti. Neka izađu na izbore, bez obzira za koga će glasati, bitno je da ne apstiniraju od izbora.



Je li se akcija otkrivanja lažnih prebivališta zakuhtala da ne bude izbornih prijevara?



"Između ostalog, da. To je jedno protuzakonito djelovanje koje u RH godinama traje, a nitko na njega ne reagira. Zašto? Zato što je to postao manipulativni politički materijal za uzurpaciju vlasti. Jer, kako vi za lokalne izbore, što pokazuje slučaj Vrgorac, idete u predizbornu kampanju u susjednu BIH i tamo lijepite plakate. Pitanje je tko glasa za gradonačelnika Vrgorca."



Rekli ste da i manjine manipuliraju, na što konkretno mislite?



"Na rubne općine. To se najviše pokazalo na stanovnicima srpske nacionalnosti, postoji povećan broj onih koji su bespravno prijavljeni i na taj se način ostvaruju neosnovani politički ciljevi. Pokazalo se da i u tom smjeru ima nepravilnosti, i to značajnih.



Je li realno očekivati opasnost od obnove balkanske rute?



Situacija je složena. U ovom trenutku, mi sa srpske strane, gledano na tri granična prijelaza, imamo oko tisuću migranata koji čekaju da prijeđu mađarsku granicu i ta propusnost je 30 do 40 ljudi dnevno, i predstavlja povećanje u odnosu na ranije. Činjenica je i da je povećan ulaz na srpsko-bugarskoj granici. Mogu vam ekskluzivno reći da će Hrvatska povećati smještajni potencijal uz samu granicu u Tovarniku. U slučaju bilo kakve potrebe, a po pitanju nadzora granice koja je iznimno velika, imamo razrađenu mogućnost i pojačanog nadzora. RH je spremna dočekati krizu, ali sada nema potrebe za posebne mjere. Sigurna smo zemlja, a, pokazali smo, i humana.



Hrvatska se nikada neće, bar dok sam ja ministar, ili dok to ekstremne okolnosti ne zatraže, baviti žicom. Ali da metalna vrata, ono što ste mogli vidjeti, jer se radi o olakšavanju posla policiji i poboljšanju protočnosti, u slučajevima ako dođe do pojačanog pritiska. Stavljati žicu na granicama je besmisleno."



Imamo li razrađenu strategiju i smještajne kapacitete za ljude koje zapadne zemlje misle vraćati u Hrvatsku?



"Da. Hrvatska je počela izvršavati obveze koje smo preuzeli. Duboko smo u procesu preseljenja migranata iz Italije i Grčke. Ovih dana očekujemo preseljenje dvije sirijske obitelji iz Grčke.



Hoćete li opet biti ministar, ako Most bude obnašao vlast?



"Da, volio bih završiti posao koji sam započeo, smatram da smo napravili ogromni pomak. Novi ministar, ma tko to bude, imat će sve gotovo da krene u reorganizaciju policije, ukoliko za to bude političke volje."



Prema Vašem mišljenju, je li realnija koalicija Mosta s SDP-om li HDZ-om?



"Realnija je koalicija s Mostom. Most ne možete gledati samo kroz ovaj aspekt, trebate gledati da lokalno okuplja ljude koji imaju rezultat i kojima narod lokalno vjeruje. Razlika Mosta i drugih stranaka je u sljedećem: Most se ne zasniva na odgovornosti prema političkom mentoru. Ja nisam odgovoran Boži Petrovu kao političkom mentoru, nego sam odgovoran narodu. To od mene traži Božo Petrov. Koliko god to zvučalo romantično, to tako funkcionira. Nas ne postavlja politički mentor, već lokalni rezultat."



Bojite li se kombinacije Živi zid i Udruge Franak, među njima su i neke Vaše kolege. Mogu li ugroziti rezultat Mosta?



"Nikad veći nije bio sraz između politike i struke nego danas. Pozivam sve ljude, svih svjetonazora, da obogate političko biće Hrvatske. Smatram da sve političke opcije moraju puno više rasti", zaključio je Orepić.